Julian Yacoub Mourad

Julian Yacoub Mourad, opprinnelig Jacques (Yacoub) Mourad (født 28. juni 1968 i Aleppo i Syria) er en syrisk-katolsk munk, prelat og erkebiskop av Homs fra 2023. I 2015 ble han tatt som gissel av ISIL og torturert, men klarte å flykte etter fem måneder.

Liv og virke

Bakgrunn
Jacques Mourad er sønn av Edouard Mourad og hans hustru Imelda Hasrouni. Han er den eldste sønn i en familie på fem barn. En av søstrene hans, Victoria, er  nonne i kongregasjonen Sœurs des Deux Sacrés Cœurs. Han gikk til skole i hjembyen Aleppo ved skolen Amitié des Sœurs des Deux Sacrés Cœurs, og begynte deretter på Ecole de la Foi, som var en ungdomsskole.

Han begynte sin presteformasjon i Libanon, på seminaret tilknyttet klosteret al-Charfet i Harissa. Han fortsatte senere studiene i Libanon, tok grader i filosofi og teologi og en lisensiatsgrad i liturgiske studier fra Université Saint-Esprit i Kaslik. 

Patriarken av Antiokia, Ignatius Antoine II Hayek, ordinerte ham til diakon den 2. juni 1991 i klosteret Deir al-Shorfa i Libanon. Han returnerte senere til Syria, der han sammen med den italienske jesuittpateren Paolo Dall'Oglio en av medgrunnleggerne av det gjenopplivede Dair Mar Musa al-Habashi-klosteret 90 km nord for Damaskus, hvor han avla sine evige klosterløfter den 20. juli 1993.

Pater Dall'Oglio ble i 2013 bortført av ISIL og det er ikke klart hva som skjedde med ham.

Prest
Den 28. august samme år mottok han prestevielsen for erkeparkiet Homs fra erkebiskopen av Aleppo, Denys Raboula Antoine Beylouni, i Himmelfartskatedralen i Aleppo.

I kloster i Syria
Fra 2000 til dets ødeleggelse i 2015 var han forstander av Mar Elian-klosteret og sogneprest i al-Qaryatain. Klosteret tok imot og gav vern til tusenvis av syriske flyktninger fra mars 2011 til august 2015, da islamistene vant slaget ved Al-Qaryatayn og kidnappet dusinvis av sivile flyktninger i kirken.

Tatt til fange av ISIL
Fader Jacques Mourad og diakonen Boutros Hanna ble i mai 2015 kidnappet fra deres kloster av de islamistiske terroristene (ISIL), som hadde tatt kontroll med Palmyra og områdene rundt. Han ble etter noen dager ført til Raqqa, og der ble han plaget på mange måter, ved en anledning pisket i 30 minutter. men han klarte ved hjelp av en muslimsk venn å rømme den 10. oktober 2015.

Klosteret konne han ikke vende tilbake til, den 21. august var det til slutt blitt rasert med bulldozer, iscenesatt, filmet og publisert på internett av terrororganisasjonen. Kirkegården ved siden av ble også ødelagt.

Etter flukten fra ISIL
I 2016 flyttet han til Jomfru Maria-klosteret i byen Suleimania i regionen Kurdistan i Irak, for å hjelpe fader Yans, klosterets leder, med å betjene fordrevne kristne som kom til Sulaymaniyah fra Qaraqosh på den irakiske Ninivesletten.

Mellom 2016 og 2020 deltok han i klostrene i samfunnet hans i Suleimania og Cori i Italia for å gi vitnesbyrd om klosterlivet, de kristnes kår i Syria og Irak, og sin egen families opplevelser.

I 2018 ga han ut en bok på fransk med tittelen «Un moine en otage» (= Munk og gissel), utgitt av forlaget Emmanuel. Den 12. mai 2019 mottok han i anledning bokens åttende utgave litteturpris for den fra «Œuvre d'Orient». Dessuten skrev han en rekke artikler i lokale og internasjonale magasiner og aviser på flere språk.

Den 21. oktober 2019 ble Jacques Mourad tildelt «Premio Colombe d'Oro per la pace»-prisen fra Forskningsinstituttet «Archivio Disarmo» (IRIAD) i Roma, for sitt engasjement for å bygge en verden uten våpen.

Etter at han kom hjem til Syria i 2020, tjente han som visesuperior og klosterøkonom i sitt klostersamfunn, og var menighetssjelesørger i al-Qaryatain. Han var også medlem av konsultorkollegiet i erkeeparkiet Homs.

Erkeepark (erkebiskop) av Homs
Synoden for den syrisk-katolske kirke valgte ham til erkeepark av Homs i Syria. Pave Frans bekreftet valget den 7. januar 2023. Patriarken av Antiokia, Ignatius Joseph III Younan, bispeviet ham den 3. mars samme år i Den hellige ånds katedral i Homs.  Medkonsekrerende var erkebiskop Denys Antoine Chahda av Aleppo, titulærbiskop Rami Flaviano Al-Kabalan som var apostolisk administrator for Homs, erkebiskop Youhanna Jihad Mtanos Battah av Damaskus, og titulærbiskop Matthias Charles Georges Mrad, kurialbiskop i patriarkatet.  

Han tok navnet Julian Yacoub med patriarkens tillatelse.

Han taler gammelsyrisk, arabisk og fransk, og i noen grad fransk og engelsk.

Verker
 med Amaury Guillem: Un moine en otage, éditions de l'Emmanuel, 29. mai 2018 (ISBN 9782353896868)

Episkopalegenealogi
Hans episkopalgenealogi er:

 Patriark Ignace Antoine (Jules) Samhiri (1801-1864) *bispeviet i 1826 av den jakobittiske patriark Georges Sayar
 Patriark Ignace George Chelhot (Scelhot) (1818-1891) *1862
 Patriark Ignace Denis Ephrem Rahmani (Rahamani) (1848-1929) *1887
 Patriark kardinal Ignace Gabriel I (Théophile) Tappouni (1879-1968) *1913
 Patriark Ignatius Antonius II (1955-2010) *1962
 Patriark Ignatius Joseph III Younan (1944-) *1996
 Erkebiskop Julian Yacoub Mourad (1968-) *2023

Referanser

Syriske katolske biskoper
Linjen Samhiri (syrisk antiokensk-katolsk)
Personer fra Aleppo
Syriske medlemmer av katolske ordener